
Text rozhodnutia
Súd: Krajský súd Prešov Spisová značka: 21CoP/49/2019 Identifikačné číslo súdneho spisu: 8716201433 Dátum vydania rozhodnutia: 26. 09. 2019 Meno a priezvisko sudcu, VSÚ: JUDr. Antónia Kandravá ECLI: ECLI:SK:KSPO:2019:8716201433.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Antónie Kandravej a členov senátu JUDr. Elišky Wagshalovej a JUDr. Ingrid Kalinákovej v právnej veci navrhovateľov: 1/ S. H., narodenej XX.XX.XXXX, bytom K., S. XXXX/X, zastúpenej JUDr. Martinom Ribárom, advokátom, AK Bratislava, Mickiewiczova 2, IČO: 30799317 a 2/ mal. V. H., narodeného XX.XX.XXXX, bytom u navrhovateľky 1/, zastúpeného v konaní kolíznym opatrovníkom Úradom práce, sociálnych vecí a rodiny, Hraničná 667/13, Poprad, IČO: 30794536, proti odporcovi: D. J., narodeného. XX.XX.XXXX, bytom K., I. XXXX/XX, zastúpeného Advokátskou kanceláriou Hovan a Hospůdka, s. r. o., M. Gorkého 8, Spišská Nová Ves, IČO: 47233419, o určenie otcovstva a úpravu výkonu rodičovských práv a povinností k maloletému dieťaťu, o odvolaní navrhovateľky a odporcu proti rozsudku Okresného súdu Poprad č.k. 13C/23/2016-472 zo dňa 23.10.2018 takto r o z h o d o l : I. P o t v r d z u j e rozsudok vo výroku I., II. a VII. II. M e n í rozsudok vo výroku III. tak, že odporca j e p o v i n n ý prispievať na výživu mal. V. sumou 242,- Eur mesačne od 25.01.2016 do 31.05.2016, od 01.06.2016 do budúcna sumou 170,- Eur mesačne k rukám matky, vždy do 15. dňa v mesiaci vopred. III. M e n í rozsudok vo výroku IV. tak, že dlžné výživné za obdobie od 25.01.2016 do 31.10.2018 v sume 5.408,39 Eur je odporca p o v i n n ý zaplatiť k rukám matky v lehote 3 mesiacov od právoplatnosti tohto rozsudku. IV. M e n í rozsudok vo výroku V. tak, že odporca j e p o v i n n ý zaplatiť navrhovateľke sumu 390,- Eur do 3 dní od právoplatnosti tohto rozsudku a v prevyšujúcej zamietavej časti rozsudok p o t v r d z u j e . V. Účastníkom konania nárok na náhradu trov odvolacieho konania n e p r i z n á v a. o d ô v o d n e n i e : I. Predmet konania 1. Predmetom konania je určenie otcovstva k mal. V., ktorý sa narodil XX. januára XXXX navrhovateľke a s tým súvisiaca následne úprava výkonu rodičovských práv a povinností k maloletému dieťaťu, nárok navrhovateľky na príspevok na úhradu nákladov spojených s tehotenstvom a pôrodom. Matka tvrdila, že v čase rozhodnom pre počatie dieťaťa udržiavala intímnu známosť výlučne s odporcom. Otec namietal tvrdenia matky, popieral intímny styk s matkou maloletého dieťaťa v čase rozhodnom pre počatie dieťaťa a tým neuznával súvisiace nároky matky na náhradu nákladov súvisiacich s pôrodom a tehotenstvom a nároky súvisiace s výživou maloletého dieťaťa od času jeho narodenia. II. Obsah napadnutého rozhodnutia 2. Okresný súd Poprad (ďalej len „súd“) napadnutým rozsudkom rozhodol tak, že: „I. Určuje, že odporca je otcom mal. V. H., nar. XX.XX.XXXX z matky S. H. nar. XX.XX.XXXX.II. S.. V. sa zveruje do osobnej starostlivosti navrhovateľky, ktorá je oprávnená maloletého zastupovať a spravovať jeho majetok. III. Odporca je povinný prispievať na výživu mal. V. sumou 170,- Eur mesačne od 25.01.2016, ktoré výživné je povinný zasielať k rukám matky vždy do 15. dňa v tom ktorom mesiaci vopred až do doby, kým sa nezmenia pomery. IV. Dlžné výživné za obdobie od 25.01.2016 do 31.10.2018 v sume 5.048,39 Eur je odporca povinný zaplatiť k rukám navrhovateľky v lehote 6 mesiacov odo dňa právoplatnosti tohto rozsudku. V. Odporca je povinný zaplatiť navrhovateľke úhradu nákladov v sume 565,- Eur v lehote 6 mesiacov odo dňa právoplatnosti tohto rozsudku. VI. V prevyšujúcej časti návrh zamieta. VII. Odporca je povinný zaplatiť navrhovateľke trovy konania v sume 66,- Eur a trovy právneho zastúpenia v sume 3.229,32 Eur, a to k rukám právneho zástupcu navrhovateľky v lehote 6 mesiacov odo dňa právoplatnosti tohto rozsudku“. 3. Súd prvej inštancie svoje rozhodnutie odôvodnil tým, že skutkovo mal za preukázané, že medzi navrhovateľkou a odporcom došlo v čase rozhodnom pre počatie dieťaťa k intímnemu styku. Vychádzal z výpovedí svedkov, ktorí potvrdili, že mali vedomosť o tom, že tento vzťah je intímneho charakteru, že tento vzťah pretrvával v období od októbra 2014 približne do júna 2015, keď navrhovateľka oznámila odporcovi skutočnosť, že je tehotná. K námietkam odporcu a ním tvrdených rozporov vo výpovediach svedkov uviedol, že svedkyne E., E., zhodne uvádzali, že registrujú vzťah medzi účastníkmi konania od októbra 2014 až do júna 2015. Svedkyňa E. vypovedala, že účastníci boli viackrát na chate jej rodičov na O., dokonca jej nechala aj kľúče, aby mohli byť sami a tieto kľúče jej potom vrátil odporca. Taktiež jej matka - svedkyňa A., poznala odporcu, pretože bol u nich na chate a párkrát sa rozprávali. Okrem svedeckých výpovedí vychádzal súd aj z ďalších dôkazov predložených navrhovateľkou a toz potvrdení o spoločnom ubytovaní s odporcom. Vychádzal tiež z lekárskej správy vypracovanej S.. O. N., ošetrujúcim lekárom navrhovateľky, podľa ktorej predpokladaný termín počatia by mohol spadať na dátum 1. mája 2015, avšak aj ošetrujúci lekár poukazuje na to, že tieto výpočty sú len štatisticky orientačné. Výpoveď manželky odporcu, súd vyhodnotil v procese vyhodnocovania dôkazov a konštatoval, že je nie dostatočne vierohodná z dôvodov, že svedkyňa, tvrdila, že v mesiaci máj mali takmer každý víkend stráviť od štvrtka do nedele na rôznych výletoch. Považoval to za rozpor so správou vtedajšieho zamestnávateľa odporcu - spoločnosti Tatry Color, s. r. o., podľa ktorej v mesiaci máj 2015 odporca nečerpal žiadnu dovolenku, ani nebol práceneschopný. 4. Vzhľadom na všetky uvedené dôkazy súd považoval za dostatočne preukázané, že v rozhodnom období tak, ako ho upravuje ust. § 94 ods. 2 Zákona o rodine, bola medzi navrhovateľkou a odporcom známosť, ktorá mala intímny charakter. Prijal záver, že z vykonaného dokazovania nevyplynulo, aby existovali okolnosti vylučujúce otcovstvo odporcu. Vychádzajúc z vyššie uvedeného súd považoval návrh navrhovateľky v časti určenia otcovstva za dôvodný.( výrok I.) 5. Súd následne upravil výkon rodičovských práv a povinnosti k maloletému dieťaťu . Maloletého zveril do výlučnej osobnej starostlivosti matky ,s poukazom na jej faktickú výlučnú starostlivosť o syna od jeho narodenia a postoj odporcu.( výrok II. ) 6. Vo vzťahu k rozsahu vyživovacej povinnosti, ktorú stanovil odporcovi súd prvej inštancie mal skutkovo za preukázané, že odporca pracoval v spoločnosti X., a. s., G., pričom podľa pracovnej zmluvy mal dosahovať príjem 900,- Eur brutto. Zamestnal sa ako vodič HDV v zácviku s miestom výkonu práce H. - L.. Pracovný pomer ukončil ku dňu 31.05.2018 na základe dohody z dôvodu, že nezískal odbornú kvalifikáciu na výkon práce. Vzhľadom k zisteniam, že odporca mal možnosť pracovať v tejto spoločnosti naďalej v inej pracovnej pozícii, pričom by dosahoval príjem 900,- Eur brutto a miesto výkonu práce by mal v G. konštatoval, že odporca sa bez vážneho dôvodu vzdal výhodnejšieho zamestnania. Pri určení výživného vychádzal z príjmu, ktorý by dosahoval u tohto zamestnávateľa. 7. Vychádzal z osobných a majetkových pomerov odporcu, keď z predložených listinných dôkazov bolo zistené, že sa ako spoludlžník podieľa na všetkých úveroch a hypotékach, avšak spoluvlastnícky podiel na rodinnom dome, kde má odporca s manželkou bývať, nadobudla na základe kúpnej zmluvy z 11.01.2018 iba jeho manželka napriek tomu, že majú spoločne investovať do prestavby, resp. rekonštrukcie domu. Zohľadnil aj skutočnosť, že je vlastníkom nehnuteľnosti - bytu v K., ktorý bezodplatne užíva jeho otec. Konštatuje, že odporca nevyužíva svoje vlastnícke právo, z ktorého by mu mohol plynúť ďalší príjem, napr. vo forme nájmu. Vyrovnáva sa so splátkami úveru, ako aj vyživovacou povinnosťou na mal. D.. Na základe zistených skutočností súd vychádzajúc z odôvodnených potrieb maloletého dieťaťa primeraných jeho veku a zárobkových možností a schopností oboch rodičov, určil výživné na mal. V. v sume 170,- Eur mesačne. Dlžné výživné za obdobie od 01/2016 až 10/2018 v sume 5.648,39 Eur (33 mesiacov po 170,- Eur + alikvotná časť za január 2016 v sume 38,39 Eur) po odrátaní plnenia zo strany odporcu vyčíslil súd v sume 5.048,39 Eur (výroky III. IV.). 8. Vo vzťahu k nároku navrhovateľky na náhradu nákladov spojených s tehotenstvom a pôrodom, priznáva nárok vo výške 565,- považuje ich za oprávnené náklady. Nárok vo výške 480 Eur zamieta, s odôvodením, že nejde o náklady ktoré vznikli v súvislosti s tehotenstvom a pôrodom ale náklady spojené s výživou maloletého dieťaťa. Vzhľadom na uvedené, súd z titulu nákladov spojených s tehotenstvom a pôrodom zaviazal odporcu k zaplateniu sumy 565,- Eur a v prevyšujúcej časti návrh zamietol (výrok V., VI.). 9. Vo vzťahu k trovám konania, ktoré si uplatnila navrhovateľka uviedol, že v mimosporových konaniach pripúšťa Civilný mimosporový poriadok priznanie náhrady trov konania iba vo výnimočných prípadoch. V zmysle § 53 CMP konaniami, v ktorých je možné priznať náhradu trov konania, sú práve konania o určenie rodičovstva takými konaniami, kde možno priznať náhradu trov konania v zmysle zásady úspechu vo veci a za predpokladu, že to možno spravodlivo požadovať. Vzhľadom k predmetu konania a osobným a majetkovým pomerom navrhovateľky, ktorá je t. č. na rodičovskej dovolenke a sama sa stará o maloleté dieťa je podľa názoru súdu splnená podmienka na to, aby jej bola priznaná náhrada trov konania ako úspešnej účastníčke konania. Priznal navrhovateľke trovy konania v sume 66,- Eur z titulu zaplateného súdneho poplatku a v sume 3.229,32 Eur z titulu trov právneho zastupovania. Pri určení výšky odmeny za 1 úkon právnej služby súd vychádzal z ust. § 11 ods. 1 vyhl. č. 655/2004 Z. z., odmena za 1 úkon právnej služby vo výške 1/3-iny výpočtového základu je pri úkonoch vykonaných v roku 2016 66,- Eur za 1 úkon právnej služby pri úkonoch v roku 2017 68,- Eur a pri úkonoch v roku 2018 je 70,85 Eur. Dôvodnosť uplatnenej odmeny za jednotlivé úkony súd posudzoval s prihliadnutím na ust. § 13a ods. 1 ods. 2 cit. vyhlášky. Súd priznal odmenu za nasledovné úkony: prevzatie a príprava zastúpenia - 66,- Eur, podanie návrhu na začatie konania - 66,- Eur, písomné vyjadrenie vo veci samej z 08.04.2016 - 66,- Eur, zastupovanie na pojednávaní dňa 18.05.2016 - 132,- Eur (úkon trval viac ako 2 hodiny), návrh na zabezpečenie dôkazu zo dňa 19.05.2016 - 33,- Eur (v zmysle § 13a ods. 2 v 1/2- ici), zastupovanie na pojednávaní dňa 21.09.2016 - 132,- Eur (úkon trval viac ako 2 hodiny), návrh na neodkladné opatrenie - 34,- Eur (v zmysle § 13a ods. 2 v 1/2-ici), vyjadrenie k odvolaniu proti uzneseniu o neodkladnom opatrení - 34,- Eur (v zmysle § 13a ods. 2 písm. b/ v 1/2-ici), vyjadrenie vo veci samej na základe výzvy súdu z 12.03.2018 - 70,85 Eur, zastupovanie na pojednávaní dňa 11.05.2018 - 141,70 Eur (úkon trval viac ako 2 hodiny), zastupovanie na pojednávaní dňa 19.06.2018 - 141,70 Eur (úkon trval viac ako 2 hodiny), písomné vyjadrenie vo veci samej z 17.07.2018 - 70,85 Eur, zastupovanie na pojednávaní dňa 14.08.2018 - 70,85 Eur, zastupovanie na pojednávaní dňa 25.09.2018 - 70,85 Eur, zastupovanie na pojednávaní dňa 23.10.2018 - 70,85 Eur, teda spolu priznal odmenu vo výške 1.200,65 Eur. K týmto úkonom súd priznal aj režijný paušál 6 x 8,58 Eur (úkony z roku 2016), 2 x 8,84 Eur (úkony z roku 2017) a 7 x 9,21 Eur (úkony z roku 2018), t. j. spolu v sume 133,66 Eur. III. Obsah odvolaní , vyjadrení k odvolaniam 10. Proti rozsudku súdu prvej inštancie podala odvolanie navrhovateľka a to proti výroku V., vo vzťahu k výrokom IV., V., VII. namieta stanovenie lehoty na plnenie. Vo svojom odvolaní uviedla, že si uplatňovala sumu 1.000,- Eur ako náklady súvisiace s tehotenstvom a pôrodom, súd zamietol časť týchto nárokov z dôvodu, že tieto výdavky čiastočne sanoval štát vyplatením príspevku. S názorom súdu o tom, že štát jej vyplatil príspevok pri narodení dieťaťa vo výške 829,86 Eur a z týchto nákladov si mala pokryť výdavky čiastočne nesúhlasí. Účelom dávky sociálnej pomoci nie je nahrádzať povinnosti rodiča. Uplatnila si nárok na náklady v celkovej sume 520,-Eur. Ide o náklady spojené s tehotenstvom a pôrodom a tie nemôžu byť kryté z tohto príspevku. Počiatočné náklady na dieťa si uplatnila v sume 480,- Eur, ktoré presne špecifikovala. Súd nepostupoval správne pokiaľ jej nepriznal uplatnené nároky v plnej výške. V odvolaní ďalej uviedla, že nesúhlasí so záverom súdu pri stanovení lehoty na jednotlivé plnenia stanovené súdom vo vzťahu k odporcovi a to z dôvodu, odporcovi nič nebránilo, aby výživné plnil v dostatočnej miere a ak by nebolo neodkladné opatrenie nariadené súdom, tak by neplnil výživné žiadnym spôsobom. Poukazuje na to, že musela žiť z rodičovského príspevku vo výške 214,70 Eur a výživného v sume 50,- Eur. Navrhla odvolaniu vyhovieť a zmeniť rozsudok v napadnutých výrokoch podľa jej návrhu. 11. Proti rozsudku podal odvolanie aj odporca, ktorý podal odvolanie proti výrokom I., II., III., IV., V. a VII. Podľa jeho názoru, nebolo preukázané, že maloletý je jeho synom bez toho, aby tieto skutočnosti boli nepochybne preukázané vykonaným dokazovaním, čím došlo k porušeniu jedného zo základných princípov Civilného mimosporového poriadku. Súd na jednej strane konštatuje, že sa mu javí ako veľmi nepravdepodobné, že by viacero svedkov, ktorí nepoznali odporcu po poučení o následkoch krivej výpovede uvádzali rôzne skutočnosti, na strane druhej vystupovali však kamarátka, známe navrhovateľky za také, ktoré nemusí negovať fakt účelovosti konania týchto svedkov. Podľa názoru odvolateľa súd má nerovnaký meter k tvrdeniam a dôkazom, ktoré on realizuje, kedy sa ním tvrdené a preukazované nepriamymi dôkazmi považuje za účelové a málo pravdepodobné, zatiaľ čo navrhovateľke sa dôkazy rovnakého charakteru považujú za uveriteľné a predpokladané. Rovnakým spôsobom možno vyhodnotiť aj fakt, že sa odmietol zúčastniť znaleckého dokazovania u znalkyne, ktorý svedčí o nestrannosti a sama sa navrhla vylúčiť z vykonania dôkazu. Proti výroku II. podáva odvolanie z dôvodu negácie otcovstva. Vo vzťahu k výroku III., výživnému, poukazuje na to, že súd neprihliadal pri určovaní vyživovacej povinnosti k majetkovým pomerom aj navrhovateľky, vychádzal len jednostranne zo skutočnosti, že sa vzdal výhodnejšieho zamestnania napriek tomu, že opakovane bolo zistené, že bol práceneschopným v priebehu súdneho konania. Namieta že, určil povinnosť platiť výživné spätne od dátumu narodenia napriek tomu, že ho možno priznať len od dátumu začatia súdneho konania a to sa začalo 16.02.2016. Pri výške výživného vôbec neprihliadol súd na skutočnosť, aký je príjem otca, vrátane príjmu manželky na rizikovom tehotenstve, ich oprávnené náklady. Navrhovateľka mala príjem pred nástupom na materskú dovolenku 846,-Eur, dieťa je začlenené do predškolského zariadenia a teda je zrejmé, že mohla už nastúpiť do zamestnania. Výška zameškaného výživného je neprimeraná. Pri povinnosti žalovaného plniť ďalšiu vyživovaciu povinnosť je likvidačná. Čo sa týka nákladov spojených s tehotenstvom a pôrodom, súd len toleroval, že ide o sumy primerané, konštatoval, že nemá potrebu preukazovať výdavky na oblečenie vo výške 200,- Eur z dôvodu hospodárnosti. Ide o porušenie zásady rovnosti strán, navyše nemá byť zaviazaný na úhradu všetkých a plných nákladov iba sám odporca. Vo vzťahu k trovám konania namieta tieto náklady. Poukazuje na judikatúru, ktorá rieši skutočnosť, že nie je možné akceptovať náklady právneho zastúpenia, ak si samoúčelne klient zvolí advokáta z druhého konca republiky. V konaní poukazoval na viaceré rozhodnutia, kde bolo konštatované, že náklady na advokáta nie sú absolútnym právom .Navrhol odvolaciemu súdu, aby zmenil napadnutý rozsudok a určil, že odporca nie je otcom maloletého dieťaťa, zrušil rozsudok vo výroku II., V. a VII. a priznal mu náhradu trov konania v rozsahu 100 %. 12. K podanému odvolaniu navrhovateľky sa písomne vyjadril odporca, ktorý navrhol, aby odvolanie navrhovateľky bolo zamietnuté ako bezdôvodné. Výšku nákladov spojených s tehotenstvom a pôrodom namietal v priebehu konania. Matka si počiatočné náklady na dieťa uplatnila v časti nákladov súvisiacich s narodením dieťaťa, bol jej vyplatený príspevok, preto požiadavka matky nie je dôvodná. Čo sa týka lehoty namietanej navrhovateľky na plnenie, opomína skutočnosť, že právo jej dieťaťa nemôžu byť postavené nad práva iného dieťaťa, ktoré má a to mal. D.. 13. K odvolaniu odporcu podala písomné vyjadrenie navrhovateľka. Uviedla, že všetky vykonané dôkazy preukazujú intímnu povahu známosti medzi navrhovateľkou a odporcom len nepriamo, priamy dôkaz nebol vykonaný pretože sa mu odporca odmietol podriadiť, neprodukoval žiadnu aktivitu, zameral sa na výlučne na popieranie všetkého čo tvrdila. Čo sa týka určenia výšky výživného, odporcovi ušlo pozornosti, že neskúmajú možnosti toho, komu sa dieťa zveruje, ale toho, komu sa vyživovacia povinnosť ukladá. Považuje za neľudské správanie zo strany odporcu voči maloletému dieťaťu. K trovám konania uvádza, že je potrebné v celom rozsahu súhlasiť s odporcom v tom, že vzniknuté trovy konania sú takmer zbytočné, ak nie úplne zbytočné, ale len v tom, že sám odporca si musí zvážiť svoj postup v konaní, odročovanie pojednávaní, nezúčastnenie sa na odberoch DNA. Navrhla odvolaciemu súdu, aby nevyhovel odvolaniu odporcu. IV. Hodnotenie odvolacieho súdu 14. Krajský súd v Prešove (ďalej len „odvolací súd“) ako súd odvolací po zistení, že odvolanie bolo podané včas (§ 362 ods. 1 C.s.p.), oprávnenými subjektmi - účastníkmi konania v ktorých neprospech bolo rozhodnutie vydané (§ 359 C.s.p.) proti rozhodnutiu súdu prvej inštancie, proti ktorému zákon odvolanie pripúšťa (§ 355 ods. 2 v spojení s § 357 písm.d/,g/ C.s.p.) po skonštatovaní, že podané odvolania majú zákonné náležitosti (§ 127 a § 363 C.s.p.) a že odvolatelia použili zákonom prípustné odvolacie dôvody, preskúmal napadnuté rozhodnutie bez viazanosti rozsahom (§ 65 CMP) a dôvodmi odvolania (§ 66 CMP), bez nariadenia odvolacieho pojednávania (§ 329 ods. 1 C.s.p.), keď deň vyhlásenia rozsudku bol zverejnený minimálne 5 dní vopred na úradnej tabuli súdu a v elektronickej podobe na webovej stránke súdu v ten istý deň, ako sa vyvesil na úradnej tabuli a dospel k záveru, že boli splnené podmienky potvrdenie rozsudku vo výrokoch I., II., VII. podľa ustanovenia § 387 ods. 1 C.s.p. a zmenu rozsudku vo výrokoch III., IV., V. podľa ustanovenia § 388 C.s.p. 15. Odvolací súd v odvolacom konaní posúdil relevantnosť konkrétnych odvolacích dôvodov uplatnených odvolateľmi do uplynutia lehoty pre podanie odvolania, to, či súd prvej inštancie svoje rozhodnutie riadne odôvodnil, vychádzajúc z toho, že v odôvodnení rozhodnutia nemusí byť daná odpoveď na každú námietku alebo argument v opravnom prostriedku, ale iba na tie, ktoré majú rozhodujúci význam pre rozhodnutie o odvolaní (porovnaj Ústavný súd Slovenskej republiky II.ÚS 78/05). 16. Súd prvej inštancie v dostatočnom rozsahu zistil skutočný stav veci a zo zistených skutočností prijal správny právny záver, vo vzťahu k napadnutým výrokom jeho rozhodnutia o určení otcovstva, zverenia maloletého V. do výlučnej osobnej starostlivosti matke a v otázke zastúpenia a správy majetku maloletého matkou. Odvolací súd považuje prijaté závery súdu vo vzťahu k týmto častiam napadnutého rozhodnutia za správne a poukazuje na ne. Za čiastočné dôvodné považoval námietky odporcu vo vzťahu k výške nákladov spojených s tehotenstvom a pôrodom, navrhovateľky vo vzťahu k zamietnutiu sumy na detskú výbavičku a v lehote stanovenej súdom na plnenie pre odporcu. Vo vzťahu k odvolacím námietkam navrhovateľky a odporcu udáva nasledovné.. 17. Odporca namieta nesprávnosť záverov súdu prvej inštancie vo vzťahu k určeniu otcovstva (výrok I.). Po posúdení odvolacích námietok odvolací súd konštatuje, že nie sú predmetné námietky dôvodné. 18. Odvolateľ namieta závery súdu o jeho otcovstve, ktoré prijal bez toho, aby mal preukázané, že je otcom dieťaťa, neriadil sa dôsledne ustanoveniami CMP a nezistil skutočný stav veci. K námietkam odvolací súd uvádza nasledovné. 19. Civilný mimosporový poriadok identifikuje rozsah zisťovania skutkového základu tak, že súd je povinný zistiť v konaniach podľa tohto zákona skutočný stav veci, ktorý je mierou čo najbližšieho priblíženia sa hmotnoprávneho rozsahu práv, povinností a právom chránených záujmov. 20. Súd prvej inštancie postupoval v prejednávanej veci správne a náležitým spôsobom zisťoval nielen okolnosti, ktoré tvoria skutkový základ domnienky otcovstva svedčiace mužovi, ktorého otcovstvo má byť určené v zmysle ustanovenia § 94 ods. 2 zákona č. 36/2005 Z. z. o rodine, ale snažil sa zisťovať i prípadne závažné okolnosti, ktoré by vylúčili otcovstvo. Svoju povinnosť zisťovať, či sa odporca s matkou dieťaťa v rozhodnej dobe podľa ust.§ 94 ods.2 Zákona o rodine pohlavne stýkal zisťoval z dôkazov, ktoré navrhla vykonať navrhovateľka na preukázanie týchto skutočností. Predmetnú skutočnosť súd prvej inštancie zistil a vyplynula mu zo svedeckých výpovedí a predložených listinných dôkazov navrhovateľky. Následne súd sa rozhodol pri voľbe dôkazných prostriedkov akceptovať návrh navrhovateľky na zrealizovanie znaleckého dokazovania pre potvrdenie alebo vylúčenie otcovstva odporcu. Je možné súhlasiť so súdom prvej inštancie, že zo strany odporcu neboli predložené dôkazy, ktoré by vyvrátili, že v rozhodnej dobe známosť intímna nepretrvávala medzi navrhovateľkou a odporcom, prípadne že by mala matka v rozhodnej dobe známosť s iným mužom aj intímnu. Boli vykonané dôkazy na priebeh tehotenstva, na oznámenie tehotenstva odporcovi, dôkladné objasnenie námietok odporcu. Súd tak vykonal dôkazy, ktoré čo najviac objektívne mu pomohli zistiť skutočný stav veci. 21. Cieľom aplikácie tejto zákonnej domnienky súdom je určiť biologického otca dieťaťa, a to zisťovaním súlože medzi matkou a mužom, ktorému svedčí domnienka, zisťovaním, či súlož bola vykonaná v dobe rozhodujúcej pre narodenie dieťaťa (300 - 180 dní pred jeho narodením), a zisťovaním, či otcovstvo muža nevylučujú závažné okolnosti. V prejednávanej veci súd nariadil dokazovanie zisťovanie otcovstva analýzou DNA, ktorá v súčasnosti dokáže s určitosťou na 99?% potvrdiť alebo vylúčiť otcovstvo konkrétneho muža. Súd nariadil aj odporcovi účasť na genetických testoch ako povinnosť podľa ust. § 210 C.s.p. Nesplnenie tejto povinnosti správne sankcionoval poriadkovými pokutami. Následne zvolil procesný postup, majúci na zreteli postoj odporcu vo vzťahu k nezúčastneniu sa na týchto testoch u ustanovenej znalkyne a rozhodol sa predmetný dôkaz nevykonať. Dôvody pre upustenie od vykonania dôkazu vo svojom rozhodnutí náležite objasnil. Vzhľadom na dobu trvania konania, v ktorom je prvotný záujem maloletého dieťaťa je možno jeho postup akceptovať. Sám odporca mohol v priebehu konania predložiť dôkaz vylučujúci jeho otcovstvo a bez pochýb genetické testy by jeho otcovstvo vylúčili pokiaľ popiera, že je otcom maloletého dieťaťa. Súd v konaniach o určenie otcovstva je povinný konať plynulo a hospodárne. 22. Námietky odporcu vo vzťahu k jeho dôvodom nezúčastniť sa znaleckého vyšetrenia v dôsledku tvrdeného správania sa znalkyne vo vzťahu k nemu počas telefonického rozhovoru neobstoja. Súd sa v napadnutom rozhodnutí vyrovnáva dôsledne s námietkami odporcu vo vzťahu k neúčasti odporcu na znaleckom dokazovaní. Odporca bol oprávnený predložiť súdu aj súkromný znalecký posudok a súd by pritom postupoval v súlade s ust.§ 209 C.s.p. 23. V prejednávanej veci treba pripustiť, že ide o určitú zvláštnosť spočívajúcu v tom, že v súčasnej dobe sa v takýchto súdnych konaniach realizuje pri aplikácií predmetnej domnienky otcovstva ako základný dôkaz znalecké dokazovanie. Pokiaľ k nemu nedošlo, tak súd založil svoje rozhodnutie na iných dôkazoch, čo nie je principiálne vylúčené, keď súd môže súlož matky s domnelým otcom preukazovať aj inak a to výpoveďou matky a svedeckými výpoveďami. Súd postupoval správne a bol oprávnený po vykonaní dokazovania, z ktorého mu vyplynuli závery preukazujúce tvrdenia navrhovateľky o intímnom pomere s odporcom v rozhodnej dobe rozhodnúť, že odporca je otcom dieťaťa. Pokiaľ sa odporca odmietol podrobiť testom DNA, je oprávnený súd vyhodnotiť jeho odmietavý postoj na jeho ťarchu. Ani odvolací súd nenašiel v tvrdených dôvodoch pre odmietavý postoj relevantné dôvody, zdráhavý postoj bol súdom správne vyhodnotený v rámci hodnotenia dôkazov. 24. V prejednávanej veci odvolací súd má za to, že súd venoval vyhodnocovaniu dôkazov smerujúcich k tak závažnému preukázaniu ako je určenie otcovstva zvláštnu opatrnosť a záver plynúci z hodnotenia vykonaných dôkazov je správny. 25. Odporca namieta porušenia jeho práva v tom, že nebola zachovaná rovnosť zbraní, tvrdiac, že boli vyhodnocované dôkazy len zo strany navrhovateľky ako uveriteľné a z jeho strany boli posúdené ako účelové a málo pravdepodobné. Poukazuje napríklad na dôkaz rozoberaný súdom v bode 27. napadnutého rozhodnutia. Súd sa vyrovnal dostatočne so všetkými námietkami odporcu k vykonaným dôkazom a logicky vyhodnotil výsledky vyplývajúce z dôkazov. K tejto námietke je potrebné poznamenať, že nebolo odvolacím súdom zistené, aby došlo k porušeniu práva na rovnosť zbraní, pretože podľa názoru odvolacieho súdu boli vytvorené rovnaké procesné podmienky a rovnaké postavenie subjektov - navrhovateľka ako aj odporcu, maloletého dieťaťa, o ktorých právach a povinnostiach súd prvej inštancie rozhodoval. Súd prvej inštancie zdôvodnil a poukázal vo svojom rozhodnutí na to z akých dôkazov vychádzal, podľa názoru odvolacieho súdu svoje rozhodnutie aj náležitým spôsobom odôvodnil. Odvolací súd tak konštatuje, že nevzhliadol taký nesprávny procesný postup súdu, ktorý by jej znemožnil realizáciu jeho práv ako účastníka konania. 26. V súvislosti s námietkou odporcu k napadanému výroku II., ktorým súd prvej inštancie zveril maloletého do výlučnej osobnej starostlivosti matky a poveril ju zastupovaním a spravovaním jeho majetku je potrebné uviesť, že okrem tvrdenia odporcu, že napáda v dôsledku negácie otcovstva aj tento výrok, nie sú v odvolaní uvedené žiadne relevantné odvolacie dôvody a odvolacie námietky vo vzťahu k predmetnému výroku. Súd prvej inštancie dostatočným spôsobom zdôvodnil svoje rozhodnutie o zverení mal. V. do výlučnej osobnej starostlivosti matky. Jeho záver je správny a zodpovedá najlepšiemu záujmu maloletého dieťaťa. 27. Odvolanie odporcu smeruje aj proti výroku III., ktorým je zaviazaný prispievať na výživu mal. V. sumou 170,- Eur mesačne od 25.01.2016.V odvolaní poukazuje na to, že súd nezohľadnil základné zásady a to, že rodičia majú prispievať na výživu svojich detí podľa svojich schopnosti, možnosti a majetkových pomerov. Namieta záver súdu, ktorý vyhodnotil, že sa vzdal výhodnejšieho zamestnania, pričom nebola riešená otázka, že bol dlhodobo práceneschopným. Otázka dennodenného dochádzania sa odzrkadlila aj na jeho zdravotnom stave a to sú práceneschopnosti a finančné výdaje. Ďalej namieta, že súd nezohľadnil majetkové pomery navrhovateľky ako osoby povinnej, ktorá má prispievať na výživu maloletého a nie sú zistené odôvodnené potreby maloletého dieťaťa. 28. K odvolacím námietkam povinného vo vzťahu k rozsahu výživného určeného súdom odvolací súd dodáva. 29. Vyživovacia povinnosť rodičov voči deťom predstavuje jeden z dvoch základných pilierov systému zákonnej povinnosti poskytovať výživu. Cieľom tejto právnej úpravy je zabezpečiť výživu ekonomicky najslabšej skupine osôb v spoločnosti deťom. Povinnými subjektmi sú rodičia dieťaťa t.j. matka a otec. Plnenie vyživovacej povinnosti rodičov voči dieťaťu trvá kým dieťa nie je schopné samé sa živiť. Vyživovacia povinnosť rodičov sa pri rozhodovaní posudzuje vždy samostatne za každého z nich. Každý z rodičov je povinný vyživovať svoje dieťa. Vyživovacia povinnosť má ale niekoľko foriem. Môže byť plnená osobnou starostlivosťou alebo tiež čiastočne starostlivosťou o domácnosť. Druhou formou plnenia vyživovacej povinnosti je poskytovanie vecných plnení napr. bývania. Treťou formou plnenia vyživovacej povinnosti je platenie výživného ako peňažného príspevku na uhrádzanie potrieb dieťaťa. Rodič, ktorý sa o dieťa osobne stará, plní vyživovaciu povinnosť prevažne poskytovaním vecných plnení ako bývanie, strava, nákup ošatenia, zabezpečenie zdravotnej starostlivosti a pod. a osobnou starostlivosťou. Rodič, ktorý sa o dieťa osobne nestará, prispieva na jeho výživu výživným, ktoré určil súd. Pre určenie výšky vyživovacej povinnosti je smerodajná životná úroveň každého z rodičov, pretože platí prvoradá premisa, že dieťa má právo podieľať sa na životnej úrovni každého svojho rodiča. Jednoznačne tak životnú úroveň dieťaťa pozitívne ovplyvňuje majetkovo lepšie zabezpečený rodič. Miera životnej úrovne je objektívne zistiteľná rôznymi dôkazmi, môže ju preukázať napr. výška mesačných nákladov rodiča a to súhrnne alebo jednotlivé položky. Vodiacou zásadou na strane povinného je miera jeho schopností, možností. 30. Ochrana práv dieťaťa zahŕňa zo strany rodičov zaistenie podmienok materiálnej a nemateriálnej povahy k tomu, aby dieťa mohlo dostatočne rozvíjať svoje možnosti a schopnosti k jeho uplatneniu v spoločnosti. Pokiaľ ide o materiálne podmienky, tieto sa realizujú prostredníctvom povinnosti rodičov podieľať sa na vyživovacej povinnosti k svojim deťom, podľa kritérií uvedených v ust. § 75 ods. 1 ZoR. 31. V prejednávanej veci odvolací súd konštatuje, že z výsledkov vykonaného dokazovania vyplynuli skutkové závery majúce oporu v stanovení mesačného výživného pre maloletého V. vo výške 170,- Eur s výnimkou prvých mesiacov jeho života do 31.5.2016, keď náklady na jeho výživu boli objektívne vyššie ako v nasledujúcich mesiacoch . Súd prvej inštancie dôsledne a správne zistil možnosti a schopnosti otca. Neobstojí námietka odvolateľa, že sa nevyrovnal dôsledne s práceneschopnosťou a nemožnosťou prijať ponúkanú prácu. Skutočný stav zistený súdom je dostatočný. 32. Pre určenie výšky výživného k maloletému dieťaťu sú rozhodné reálne zárobkové schopnosti a možnosti každého z rodičov, ktoré sú dané nielen ich subjektívnymi vlastnosťami, fyzickou zdatnosťou, vzdelaním, pracovnými skúsenosťami a podobne, ale aj okolnosťami objektívneho charakteru, existenciou pracovných príležitosti, primeraných k uvažovaným vlastnostiam rodičov. 33. V prejednávanej veci súd pristúpil k posúdeniu zárobkových možností otca, jeho reálnych zárobkových možností, ktoré sú dané jeho vzdelaním, fyzickým stavom, množstvom získaných vedomostí, pracovných skúsenosti. 34. Pri uplatnení princípu potencionality príjmov osoby povinnej platiť výživné oprávnenej osobe súd neprihliada len na skutočné (faktické) príjmy povinného, ktoré dosahuje v čase vyhlásenia rozsudku, ale vychádza z jeho potenciálnych príjmov, to znamená príjmov, ktoré povinný (potenciálne) mohol mať vzhľadom na svoj vek, zdravotný stav, schopnosti, stupeň dosiahnutého vzdelania a jeho zamerania, prax, jazykové znalosti, dopyt na trhu práce. 35. Podľa zákona o rodine sa uplatňuje pri rozhodovaní súdu o výživnom princíp potencionality príjmov, ktorý výrazne ochraňuje záujmy oprávneného. Záujem zákonodarcu siaha až do tej miery, že umožňuje hodnotiť nielen životné okolnosti a pomery, ktoré sú reálne dané, ale aj tie, ktoré by za určitých podmienok mohli existovať. Zdôvodnenie sa vidí v existenčnom charaktere výživného a potrebe zabrániť povinnému aby svojím konaním znižoval jeho rozsah (porovnaj Komentár Zákona o rodine E. Horvath - Erik Varga Wolters Kluwer str. 409). 36. Súd vychádzal zo zistených príjmov odporcu zo spoločnosti Y. U., s.r.o., kde bol zamestnaný odporca až do 30.09.2017 a s príjmami spoločnosti X.,a.s., kde bol zamestnaný od 15.09.2017 do 31.05.2018. Správne vyhodnocuje v období zamestnania v spoločnosti Y. U. a.s. príjem otca ako pomerne nízky, ktorý je pod úrovňou minimálnej mesačnej mzdy, pričom je pracovná zmluva uzatváraná na dobu určitú, s dohodnutými podmienkami. Rovnako je treba súhlasiť, že výška príjmu deklarovaná zo strany tohto zamestnávateľa je neprimerane nízka a v schopnostiach a možnostiach otca ako povinného bolo nájsť si iné zamestnanie. Správne sú závery vyplývajúce z možnosti jeho príjmu, z odmietnutia ponúkanej práce spoločnosti X.,a.s. Je možné konštatovať, že neboli zo strany odporcu predložené súdu dôkazy, ktoré by spochybňovali reálnosť možnosti túto prácu zo strany odporcu vykonávať. Správne súd zohľadňuje majetkové pomery povinného rodiča. Je potrebné len podotknúť, že odporca spolu s manželkou boli bezpodielovými spoluvlastníkmi bytu, nachádzajúceho sa na ul. I. v K., pričom tento byt predali rodičom manželky odvolateľa a kúpna cena nebola vyplatená, ako to vyplýva z kúpnej zmluvy, ale mala sa stať predmetom pôžičky, ktorú predávajúci mali mať vo vzťahu ku kupujúcim. Aplikácia ustanovenia § 62 ods. 5 Zákona o rodine v zmysle ktorého sa pri stanovení výživného na výdaje ako sú pôžičky, hypotéky a výdaje, ktoré nie sú nevyhnutné neprihliada je dôvodná. Otázka splácania záväzkov nemôže byť na ťarchu maloletého dieťaťa, pretože záujem maloletého dieťaťa má vždy prednosť pred vyrovnaním majetkových záväzkov povinného rodiča. 37. Námietka odvolateľa vo vzťahu k nedostatočnému zisteniu príjmov a pomerov matky maloletého dieťaťa neobstojí. Súd mal zistený príjem matky ako aj jej majetkové pomery. V čase vyhlásenia svojho rozhodnutia mal náležitým spôsobom zistený skutočný stav vo vzťahu k príjmom matky maloletého dieťaťa. Jeho stav korešponduje s objektívnym stavom veci. Matka bola poberateľkou rodičovského príspevku, zabezpečovala výlučne sama osobnú starostlivosť o maloletého syna. Otázka nástupu maloletého do predškolského zariadenia môže predpokladať schopnosť matky hľadať si zamestnanie, nie je to však jej povinnosťou zamestnať sa v prípade, ak dieťa navštevuje predškolské zariadenie. 38. Obligatórnym zákonným hľadiskom pri určovaní výšky výživného je osobný výkon starostlivosti, ktorý Zákon o rodine nepochybne kladie na úroveň finančnému zabezpečovaniu výživy (porovnaj uznesenie Ústavného súdu SR z 10.11.2011 sp.zn. IV.ÚS 489/2011). Prihliadnuc na pomer osobnej starostlivosti o maloletého je zrejmé, že matka hradí výdaje aj počas svojej osobnej starostlivosti a zabezpečuje osobnú starostlivosť. Správne súd premietol otázku výlučnej osobnej starostlivosti na úroveň finančného podielu výživného zo strany matky. 39. Vo vzťahu k potrebám maloletého treba uviesť, že tie boli matkou tvrdené a preukázané, korešpondujú s charakterom súčasnej doby. Výdaje na výživu maloletého dieťaťa sú nielen výdaje na zabezpečenie bývania, odevné, zdravotné, ale aj kultúrne a je potrebné prihliadať aj na náhodné výdavky, nielen na pravidelné mesačne, ktoré sa vyskytnú a súd je povinný pri určovaní výživného prihliadať aj na takéto výdavky. Súd tak vychádzal z preukázaných a tvrdených oprávnených potrieb maloletého V.. 40. Súd zamietol návrh matky na náklady, ktoré jej vznikli s nákupom výbavičky pre dieťa, postupoval správne len pokiaľ ich nepriznal ako náklady uplatnené v súvislosti s ustanovením § 74 ods. 1 Zákona o rodine, pretože majú byť hradené z výživného na dieťa. Objektívne tieto náklady vznikli a mali sa premietnuť do výšky výživného stanoveného v prvých mesiacoch života maloletého dieťaťa. Náklady uplatnené matkou dieťaťa v návrhu ako aj v priebehu konania sú dôvodné (č.l. 2, 480). Ide o náklady potrebné a nevyhnutné pre život narodeného dieťaťa, náklady spojené s nákupom detskej výbavičky, postieľky, kočiara, prádla do postieľky, fľaše, cumle, perinky, deky, osušky, bavlnené plienky, detské oblečenie, nákup fusaku, vanička, monitor dychu. Odvolací súd nepochybuje o dôvodnosti vzniku týchto nákladov a považuje tvrdenia matky za preukázané. Z vyššie uvedeného dôvodu považuje odvolací súd za správne priznať tieto náklady a premietol ich do výšky výživného za obdobie od 25. 01. 2016 do 31.05.2016. Pomer týchto nákladov v rozsahu sumy 360,- Eur považuje za dôvodné s prihliadnutím na zistené pomery oboch rodičov v čase narodenia dieťaťa, výlučnú osobnú starostlivosť matky .Z tohto dôvodu pristúpil k zmene rozsahu výživného a určil výživné pre maloletého Richarda vo výške 242,- Eur mesačne od narodenia do 31. 05. 2016. 41. Výrok rozsudku o výške dlžného výživného tak zodpovedá zvýšenému výživnému o sumu 360,- Eur oproti pôvodnému rozsudku počnúc dňom 25. 01. 2016 do 31. 10. 2018. Dlžné výživné vo výške 5.408,39 Eur povolil odporcovi súd zaplatiť v lehote 3 mesiacov odo dňa právoplatnosti tohto rozsudku, zohľadňujúc námietky matky pri stanovení lehoty na zaplatenie dlhu. Civilný sporový poriadok počíta s možnosťou predĺžiť patričnú lehotu (§ 232 ods. 3 C.s.p.). Právo na povolenie plnenia zročného výživného v splátkach či v dlhej lehote by mal súd uplatňovať výnimočne a s prihliadnutím na výnimočne okolnosti prípadu na starne povinnej osoby. Ide o veľkú výhodu povinného oproti oprávnenému, ktorá (ak k nej súd pristúpi) musí byť odôvodnená - napríklad postojom odporcu k plneniu vyživovacej povinnosti, výškou priznaného nedoplatku, platobnou schopnosťou , ale tiež pomermi oprávneného. Riešenie, ktoré súd zvolí, totiž nesmie byť s ohľadom na osobné pomery oprávneného príliš ťaživé (§ 77 ods. 1 Zákona o rodine).po vyhodnotení všetkých vyššie opísaných okolnosti, považuje súd za primeranú lehotu na zaplatenie dlžného výživného lehotu 3 mesiacov od právoplatnosti tohto rozsudku. Maloleté dieťa bolo odkázané od narodenia len na výživu zo strany matky, postoj odporcu bol odmietavý k plneniu výživného a rozhodol o výške jeho povinnosti až súd neodkladným opatrením. Z tohto dôvodu považuje stanovenú lehotu odvolací súd za primeranú, ktorá závažným spôsobom neohrozí výživu odporcu ani osôb, ktoré sú na jeho výživu odkázané. 42. V danej veci namieta odporca tiež priznanie výživného pre maloletého odo dňa narodenia poukazujúc na to, že návrh bol podaný 16.02.2016. Právo na výživné sa nepremlčuje. Možno ho však priznať len odo dňa začatia súdneho konania. Výživné pre maloleté dieťa možno priznať najdlhšie na dobu troch rokov spätne odo dňa začatia konania, ak sú na to dôvody hodné osobitného zreteľa (§ 77 ods.1 Zákona o rodine). 43. V danej veci by nebolo spravodlivé žiadať, aby matka tesne po pôrode syna podávala návrh na priznanie výživného, návrh bol podaný v pomerne krátkej lehote po narodení maloletého (16. 02. 2016 ). Táto krátka doba po pôrode dieťaťa po zabezpečení nevyhnutnej starostlivosti dieťaťu, pobytu v pôrodnici, rekonvalescencie po pôrode odôvodňuje akceptáciu súdu priznať jej spätne výživné od doby 25. 01. 2016. Sú dané dôvody hodné osobitného zreteľa, kedy je možné maloletému oprávnenému priznať výživné spätne aj niekoľko dní predo dňom podania návrhu. Z vyššie uvedených dôvodov tak námietka odporcu nie je odvolacím súdom považovaná za dôvodnú. Dôvodné je rozhodnutie súdu priznať maloletému V. výživné odo dňa jeho narodenia. 44. K námietke odporcu o priznaní celého uplatneného nároku navrhovateľke ako príspevku na úhradu nákladov spojených s tehotenstvom a pôrodom poznamenáva sa, že čiastočne je dôvodná táto námietka. Súd posúdil odôvodnenosť vynaložených nákladov správne, nesprávne postupoval, pokiaľ nezohľadnil aj potrebu navrhovateľky podieľať sa na úhrade týchto nákladov. Porovnávajúc pomery odporcu a navrhovateľky v rozhodnom období, dospel odvolací súd k záveru , že navrhovateľka je povinná niesť určitú mieru týchto nákladov. Odvolací súd, poukazujúc na uplatnený nárok v návrhu ako aj v odvolaní v sume 520 Eur vychádza z tejto sumy. Navrhovateľka žiadala sumu 1.000,- Eur z toho 480,- Eur ako náklady na výbavičku maloletého dieťaťa. Opätovne aj v odvolacom návrhu žiada sumu 520,- Eur. Pomernú časť nákladov vo výške 390,- Eur, ktorá zodpovedá 2/3 považuje za dôvodnú. Túto sumu uložil súd odvolací zaplatiť odporcovi navrhovateľke v lehote 3 dní od právoplatnosti tohto rozsudku (§ 232 ods. 3 C.s.p.). Nenašiel dôvody pre priznanie inej lehoty na plnenie vychádzajúc zo zistených pomerov odporcu a okolnosti prejednávanej veci, navyše s prihliadnutím na poskytnutie dlhšej lehoty na plnenie vo vzťahu k dlžnému výživnému. Námietka o nepreukázaní nákladov neobstojí. Vzhľadom na výšku uplatnených nákladov za oblečenie vo výške 200,- Eur ako to zhodnotil aj súd prvej inštancie je táto suma primeraná. Navyše vychádzajúc z uplatnenej sumy 520,- Eur ako celkovej sumy nákladov spojených s tehotenstvom, je táto položka znížená. V jednej tretine sa na pokrytí nákladov podieľa samotná navrhovateľka. 45. Všetky tieto vyššie uvedené dôvody viedli odvolací súd k potvrdeniu napadnutého rozsudku vo výrokoch I. II. postupom podľa ustanovenia § 387 ods. 1 C.s.p a k zmene napadnutých výrokoch III. IV. V. podľa ustanovení § 388 C.s.p. 46. Odvolanie podáva odporca proti výroku o trovách konania. Súd rozhodol správne a zákonne, pokiaľ priznal navrhovateľke trovy konania. Odôvodenie postupu súdu pre priznanie trov je dostatočne a odvolací súd sa s ním stotožňuje. V zmysle § 53 CMP konaniami, v ktorých je možné priznať náhradu trov konania, sú práve konania o určenie rodičovstva takými konaniami, kde možno priznať náhradu trov konania v zmysle zásady úspechu vo veci a za predpokladu, že to možno spravodlivo požadovať. Súd výstižným spôsobom vyjadruje dôvody pre aplikáciu predmetného ustanovenia. Odvolací súd sa v celom rozsahu stotožňuje s odôvodnením rozhodnutia súdu prvej inštancie o trovách konania. Trovy, ktoré boli vynaložené navrhovateľkou správne považoval súd za účelné. Úkony súdu prvej inštancie boli účelné a odvolací súd nenašiel dôvody pre dôvodnosť argumentov predostretých odvolateľom vo vzťahu k trovám konania. 47. Obsahom práva na právnu pomoc garantovaného čl. 47 ods. 2 Ústavy SR je možnosť každého, na základe vlastnej úvahy, zvoliť si zástupcu v konaní pred súdom, vyjmúc prípady obligatórneho zastúpenia. Je totiž výsostným (slobodným) prejavom účastníka rozhodnúť, koho ustanoví za svojho zástupcu v konaní pred súdom. Možnosť tejto voľby (úvahy) zákon neobmedzuje, ani iným spôsobom nevymedzuje; jej kritériá sú autonómnou vecou účastníka konania. Právna úprava potom príkladmo uvádza, že trovami konania sú najmä hotové výdavky účastníkov konania a ich zástupcov a takými sú aj odmena advokáta, náhrada hotových výdavkov, i náhrada za stratu času spojeného s jeho činnosťou, obsahovo vymedzené príslušnými predpismi. Súd rozhodujúci o priznaní náhrady trov konania v je povinný vždy skúmať účelnosť vynaložených trov konania, uplatnených úspešným účastníkom v spore, ako i skutočnosť, či nie sú splnené podmienky pre postup podľa § 257 CSP.; nie je rozhodujúce, či je tomu tak pri uplatnení práva, alebo jeho bránení. Účelnosť spravidla nachádza svoju opodstatnenosť vtedy, ak vychádza zo zákonných dôvodov a neprekračuje ich medze. Vychádzajúc z princípu úspechu v spore, súd prvej inštancie priznal právo na náhradu trov konania úspešnej navrhovateľke. Náhradu nákladov vynaložených na cestovné a náhradu za stratu času v súvislosti s účasťou jej právneho zástupcu na pojednávaniach pred súdom prvej inštancie priznal a postupoval dôvodne. Prihliadnutie na výber advokáta z mesta vzdialeného od miesta príslušného súdu v tom smere , že sa nepriznajú tieto náklady ako účelne nemá podľa názoru odvolacieho súdu opodstatnenie v zákonom sledovanom a prezumpovanom cieli nahradiť úspešnej strane trovy konania. Jeho opodstatnenosť nemožno vyvodiť ani z možnosti využitia inštitútu právnej substitúcie, pretože táto má dispozitívny charakter, a nie je povinnosťou uloženou účastníkovi konania, ani jeho advokátovi. Príslušná právna úprava realizovaná vyhláškou o odmenách a náhradách advokátov za poskytovanie právnych služieb, vzťahujúca sa na konkrétnu prejednávanú vec, priznáva advokátovi možnosť uplatnenia účelne vynaložených náhrad cestovných výdavkov, i náhrady za stratu času. V prípade náhrad cestovného sa ich účelnosťou rozumie najmä voľba vhodného dopravného prostriedku s ohľadom na sídlo advokátskej kancelárie a miesto procesného úkonu, jeho dostupnosťou z hľadiska vlakovej alebo autobusovej dopravy, ako lacnejších foriem cestovania. Súčasne však treba brať do úvahy i výšku náhrady za stratu času, ktorá môže byť pri použití relatívne nákladnejšieho dopravného prostriedku, napr. osobného automobilu oproti dopravnému prostriedku verejnej dopravy, v konečnom dôsledku efektívnejšia, než u iného menej nákladného spôsobu dopravy. Pokiaľ sa právny zástupca navrhovateľky dostavil k súdom nariadenému pojednávaniu a z jeho konania, prípadne konania navrhovateľky nevznikli žiadne prieťahy, či neúčelne realizované úkony súdu, nemožno v takomto prípade náklady právneho zastúpenie považovať za neúčelné. Postup súdu bo správny. Ústavne konformnému výkladu reprezentovanému Ústavným súdom SR v tom, že zmyslom a účelom inštitútu náhrady trov konania pred všeobecným súdom je poskytnúť úspešnému účastníkovi náhradu tých trov konania, ktoré vo vecnej a časovej súvislosti skonaním musel alebo bude musieť nepochybne zaplatiť, pričom by ich nemusel zaplatiť, ak by tu nebolo konanie pred všeobecným súdom. Z uvedeného vyplýva, že súd prvej inštancie správne právne posúdil predmetnú vec, ak priznal úspešnému účastníkovi trovy konania z dôvodov vyššie uvedených v rozsahu 100 %. Odvolací súd potvrdil tento odvolaním napadnutý výrok o trovách konania ako vecne správny vrátane stanovenej lehoty na plnenie . S prihliadnutím na predchádzajúce plnenia stanovené už odporcovi , považuje lehotu na plnenie stanovenú súdom za dostatočnú. 48. O náhrade trov odvolacieho konania bolo rozhodnuté podľa ustanovenia § 52 Civilného mimosporového poriadku s použitím ustanovenia § 396 ods. 1 Civilného sporového poriadku tak, že žiaden z účastníkov nemá nárok na náhradu trov odvolacieho konania s prihliadnutím. Dôvody pre aplikáciu ustanovenia § 53 CMP nie sú dané, vzhľadom k tomu, že žiaden z účastníkov nebol v odvolacom konaní úplne úspešný. Rozhodnutie prijal senát pomerom hlasov 3 :0 (§ 3 ods. 9 zákona číslo 757/2004 Z.z. o súdoch a o zmene a doplnení niektorých zákonov § 393 ods. 2 C.s.p.). Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

